### NN 134/2023 (8.11.2023.), Rješenje Ustavnog suda Republike Hrvatske broj: U-III-1431/2023 od 4. listopada 2023.

Ustavni sud Republike Hrvatske

1838

Ustavni sud Republike Hrvatske, u Četvrtom vijeću za rješavanje pretpostavki za odlučivanje o ustavnim tužbama, u sastavu sutkinja Lovorka Kušan, predsjednica Vijeća, te suci Davor Mlakar i Goran Selanec, članovi Vijeća, u postupku koji je ustavnom tužbom pokrenulo trgovačko društvo A1 Hrvatska d.o.o. sa sjedištem u Zagrebu, koje zastupa Sanja Porobija, odvjetnica u Odvjetničkom društvu Porobija i Porobija u Zagrebu, na sjednici održanoj 4. listopada 2023. jednoglasno je donio

RJEŠENJE

I. Odbacuje se ustavna tužba od 23. ožujka 2023. podnesena protiv dijela rješenja Vrhovnog suda Republike Hrvatske broj: Revd 3993/2022-2 od 20. prosinca 2022. kojim nije prihvaćen podnositeljev prijedlog za dopuštenje revizije.

II. Ovo rješenje objavit će se u »Narodnim novinama«.

Obrazloženje

1. Podnositelj je 22. srpnja 2022. podnio ustavnu tužbu protiv presude Županijskog suda u Zagrebu broj: Gž-166/2022-2 od 14. lipnja 2022.

1.1. Podnositelj je istodobno s tom ustavnom tužbom protiv osporene presude podnio i prijedlog za dopuštenje revizije Vrhovnom sudu Republike Hrvatske, zbog čega je Ustavni sud zastao s postupanjem po ustavnoj tužbi do donošenja odluke o prijedlogu za dopuštenje revizije.

1.2. Podnescima od 1. i 21. ožujka 2023. podnositelj je obavijestio Ustavni sud da je rješenjem Vrhovnog suda broj: Revd 3993/2022-2 od 20. prosinca 2022. dopuštena revizija protiv presude Županijskog suda u Zagrebu broj: Gž-166/2022-2 od 14. lipnja 2022. u odnosu na jedno pravno pitanje postavljeno u prijedlogu za dopuštenje revizije, a da u odnosu na preostala postavljena pravna pitanja prijedlog za dopuštenje revizije nije prihvaćen. Podnositelj je ujedno predložio Ustavnom sudu nastaviti postupak pokrenut ustavnom tužbom od 22. srpnja 2022. protiv presude Županijskog suda u Zagrebu broj: Gž-166/2022-2 od 14. lipnja 2022.

1.3. Podnositelj je nadalje 23. ožujka 2023. podnio novu ustavnu tužbu protiv presude Županijskog suda u Zagrebu broj: Gž-166/2022-2 od 14. lipnja 2022., kao i protiv dijela rješenja Vrhovnog suda broj: Revd 3993/2022-2 od 20. prosinca 2022. kojim nije prihvaćen prijedlog za dopuštenje revizije.

2. Budući da je nakon rješenja Vrhovnog suda broj: Revd 3993/2022-2 od 20. prosinca 2022. podnositelj protiv presude Županijskog suda u Zagrebu broj: Gž-166/2022-2 od 14. lipnja 2022. podnio reviziju i da je postupak po podnesenoj reviziji u tijeku pred Vrhovnim sudom, to za sada još uvijek nisu ispunjene pretpostavke za nastavak ustavnosudskog postupka u odnosu na presudu Županijskog suda u Zagrebu broj: Gž-166/2022-2 od 14. lipnja 2022., odnosno za odlučivanje o ustavnim tužbama podnesenim protiv te presude. Nakon okončanja postupka pred Vrhovnim sudom, i ovisno o ishodu tog postupka, podnositelj se može obratiti Ustavnom sudu, poštujući pritom zahtjeve iz članaka 62., 64. i 65. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst; u daljnjem tekstu: Ustavni zakon).

3. Što se tiče osporenog rješenja Vrhovnog suda kojim nije prihvaćen prijedlog za dopuštenje revizije u odnosu na sva postavljena pravna pitanja, iz obrazloženja istoga proizlazi da je Vrhovni sud ocijenio da, izuzev pravnog pitanja zbog kojeg je dopuštena revizija, ostala pravna pitanja nisu važna za osiguranje jedinstvene primjene prava i ravnopravnosti svih u njegovoj primjeni jer za njih nisu izneseni odgovarajući razlozi važnosti koji bi opravdavali intervenciju revizijskog suda u smislu članka 385.a Zakona o parničnom postupku («Narodne novine» broj 53/91., 91/92., 112/99., 88/01. – članak 50. Zakona o arbitraži, 117/03., 88/05. – članak 129. Zakona o izmjenama i dopunama Ovršnog zakona, 2/07. – odluka USRH broj: U-I-1569/2004 i dr., 84/08., 96/08. – odluka USRH broj: U-I-1569/2004 i dr., 123/08. – ispravak, 57/11., 148/11. – pročišćeni tekst, 25/13., 28/13. – članak 145. Zakona o sudovima, 89/14. – odluka USRH broj: U-I-885/2013 i 70/19.).

4. Ustavni sud ocjenjuje da je revizijski sud dao dostatne i relevantne razloge o neispunjenju zakonom propisanih procesnih pretpostavki za dopuštenje revizije u odnosu na sva pravna pitanja postavljena u prijedlogu za dopuštenje revizije, kao i da dano obrazloženje nije ni proizvoljno ni očito nerazumno.

5. Polazeći od navedenog, a imajući u vidu i da je podnositelju dopuštena revizija protiv drugostupanjske presude, kao i sadržaj pravnog pitanja zbog kojeg je dopuštena i podnesena revizija, Ustavni sud ocjenjuje da neprihvaćanjem prijedloga za dopuštenje revizije u odnosu na sva postavljena pitanja, podnositelju nije povrijeđeno pravo na pristup revizijskom sudu, odnosno pravo na pravično suđenje zajamčeno člankom 29. stavkom 1. Ustava.

6. Ustavni sud ocjenjuje da konkretan slučaj ne otvara pitanje ostvarenja ustavnih prava podnositelja, odnosno da ne postoji ustavnopravna bit stvari o kojoj bi Ustavni sud odlučivao.

7. Stoga je u odnosu na ustavnu tužbu kojom podnositelj osporava rješenje Vrhovnog suda broj: Revd 3993/2022-2 od 20. prosinca 2022. u dijelu u kojem nije prihvaćen podnositeljev prijedlog za dopuštenje revizije, na temelju članka 32. Ustavnog zakona riješeno kao pod točkom I. izreke.

8. Odluka o objavi rješenja temelji se na članku 29. stavku 1. Ustavnog zakona (točka II. izreke).

Broj: U-III-1431/2023

Zagreb, 4. listopada 2023.

USTAVNI SUD REPUBLIKE HRVATSKE

Predsjednica Vijeća
 Lovorka Kušan, v. r.